Brandstofprys gaan styg, maar ‘darem’ minder(Argieffoto) ŉ Sterker rand en die regering se aankondiging dat maatreëls in werking gestel gaan word om stygende brandstofpryse teen te werk, beteken pryse gaan vandeesweek weens stygende internasionale oliepryse steeds toeneem – maar minstens minder as wat die verwagting andersins sou wees. Die nasionale tesourie en die departement van finansies het verlede week aangekondig die algemene brandstofheffing sal in April en Mei met R1,50 verminder word. “Dit beteken die prys van petrol sal Woensdag na verwagting met ‘net’ 30c per liter styg, hoewel die prys van diesel steeds met nagenoeg R1,50 per liter gaan styg,” het die Buro vir Ekonomiese Navorsing (BER) Maandag gesê. Die prys van brandstof en diesel gaan dus weer styg van die reeds rekordhoëvlak waarop dit tans is, “maar aansienlik minder as wat die verwagting vroeër in Maart was”. Die verlaging in die brandstofheffing oor die volgende twee maande beteken die staat verloor sowat R6 miljard in inkomste. Die verlies sal na verwagting opgemaak word deur die verkoop van strategiese oliereserwes. “Die regering hoop om te baat by die huidige hoër prys met die verkope [van reserwes] en hoop dat oliepryse teen Junie, wanneer die heffingvermindering eindig, begin daal het,” sê die BER. Die kredietgraderingsagentskap Moody’s het die vooruitsig vir Suid-Afrika se gradering van negatief tot stabiel aangepas, maar die land steeds op twee vlakke onder beleggingsgraad gehou. Moody’s het ŉ verbeterde fiskale vooruitsig en positiewe eksterne verwikkelinge – in die vorm van hoër kommoditeitspryse – as die sleutelredes vir die verbeterde vooruitsig aangevoer. Die BER sê Moody’s se aankondiging kan boonop “meer wind in die geldeenheid se seile wees”. Die olieprys het verlede week skerp gedaal nadat die VSA aangekondig het hy gaan ŉ miljoen vate per dag uit sy strategiese oliereserwes vrystel. Dit sal na verwagting ses maande lank gedoen word, met die 180 miljoen vate wat die grootste vrystelling nog uit die VSA se strategiese petroleumreserwe is. Die Organisasie van Petroleumuitvoerlande (Opul+) sal na verwagting ook van Mei af sy uitset met 432 000 vate per dag verhoog. Daar sal nietemin steeds ŉ tekort van sowat 3 miljoen vate per dag aan Russiese olie wees en die tekort kan etlike maande – en moontlik selfs langer – duur. “Dit beteken selfs met die bykomende aanbod uit die VSA en Opul+, gaan die oliemark steeds knap wees,” waarsku die BER. Op kort termyn kan ŉ hernieude streng afsondering oor dele van China die vraag effe laat daal. Die kommersiële sentrum Sjanghai het inperkingsmaatreëls op die meeste van sy byna 26 miljoen burgers afgedwing. Die maatreëls is glo so drakonies, dat sommige inwoners sukkel om selfs basiese voedselitems en ander voorraad te bekom, terwyl afleweringsdienste deur die aanvraag oorweldig is.